**Pergamentul tăcerilor mele**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Cuvintele noastre se caută iar,

Aleargă prin stepa tăcut-a hârtiei,

Pe buze se naşte-o secundă de jar,

Voi arde pe rug, dar îi cer poeziei

Să-mi scrie cu slove de sânge hoinar

Refrenul ce tot mai aproape de tine

Mă poartă de-atunci peste ninsul hotar

Al gândului drag de-a te şti lângă mine.

Demult am plecat să găsesc printre spini

O urmă de cer şi o ultimă treaptă

Pe care s-o urc şi petale de crini

Să-ţi pun peste timp unde visul te-aşteaptă.

- Cuvântul iubirii prin stepă trecând

Tăcerea o-mbracă în straie albastre,

Pe urmele lui o fâșie de gând

Întreabă de ce peste visele noastre

Coboară cortina, departe de vers

Ce viață-am trăi, ce iluzii amare

S-ar scrie pe val când refluxul a șters

Nisipuri de timp? Pe ce stele polare

Durerea absenței poemului nins

Am spune-o când luna-n ferestre colindă?

E încă devreme și focu-i aprins,

Aștept primăvara pictând pe oglindă.

Liliana Trif Ioan Grigoraș